By sy aankoms op die toneel het maj. Britz ’n lyk oorkant die pad regoor die motorwrak sien lê. Die man het vir hom bekend gelyk, maar hy kon nie onthou waar hy sy gesig al gesien het nie. Nadat hy op die ramptoneel gehelp het, het hy by sy huis lêers en foto’s van mense wat hy gearresteer het, nagegaan. Hy het op die foto van Ezekiel Maseko afgekom, wat hy jare tevore weens huisbraak, diefstal en gewapende roof aangekeer het. Maseko is aan al die aanklagte skuldig bevind en tot gevangenisstraf gevonnis. Dit was inderdaad hy wat oorkant die motorwrak gelê het.
Die MK-lid Johannes Mnisi het tydens die amnestieverhore amnestie gevra vir sy betrokkenheid by die grusame voorval. Mnisi is al in 1981 deur die veiligheidstak aangekeer, maar het ná sy arrestasie soveel waardevolle inligting verstrek dat besluit is om hom nie te vervolg nie. Hy is by die Vlakplaaseenheid as askari ingeskakel, waar hy aanvanklik sy volle samewerking verleen het. Sy broer is ook later gearresteer en as askari gebruik, maar die twee het later gevlug en hulle weer by die ANC geskaar. (Die woord “askari” kom in verskeie tale voor, onder meer Arabies en Swahili, en beteken “vegter”. In ons geval is die benaming gebruik vir lede van Umkhonto weSizwe en ander organisasies wat ons in hegtenis geneem en oorreed het om vir die veiligheidstak te werk.)